[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.4.2008

COM(2008) 201 τελικό

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 3 ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2008

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑ Τμήμα III - Επιτροπή Τμήμα VI – Οικονομική και Κοινωνική Επιτροπή

ΠΡΟΣΧΕΔΙΟ ΔΙΟΡΘΩΤΙΚΟΥ ΠΡΟΫΠΟΛΟΓΙΣΜΟΥ ΑΡΙΘ. 3 ΣΤΟΝ ΓΕΝΙΚΟ ΠΡΟΫΠΟΛΟΓΙΣΜΟ ΤΟΥ 2008

ΚΑΤΑΣΤΑΣΗ ΔΑΠΑΝΩΝ ΑΝΑ ΤΜΗΜΑ Τμήμα III - Επιτροπή Τμήμα VI – Οικονομική και Κοινωνική Επιτροπή

Έχοντας υπόψη :

- τη συνθήκη για την ίδρυση της Ευρωπαϊκής Κοινότητας και ιδίως το άρθρο 272,

- τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 177,

- τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[1], όπως τροποποιήθηκε από τον κανονισμό (ΕΚ, Ευρατόμ) αριθ. 1995/2006[2] του Συμβουλίου, και ιδίως το άρθρο 37,

Η Ευρωπαϊκή Επιτροπή με το παρόν υποβάλλει στην αρμόδια για τον προϋπολογισμό αρχή το προσχέδιο του διορθωτικού προϋπολογισμού αριθ. 3 στον προϋπολογισμό του 2008.

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. Microsoft 4

3. Προσαρμογή μισθών 5

4. Εκστρατεία εμβολιασμού κατά του καταρροϊκού πυρετού 6

5. Κοινές Τεχνολογικές Πρωτοβουλίες 7

6. Κινητοποίηση του Ταμείου Αλληλεγγύης της ΕΕ 10

6.1. Ελλάδα : Δασικές πυρκαγιές του Αυγούστου 2007 10

6.2. Σλοβενία : Πλημμύρες του Σεπτεμβρίου 2007 11

6.3. Χρηματοδότηση 12

7. Τροποποίηση του Πίνακα Προσωπικού του Ευρωπαϊκού Ινστιτούτου για την Ισότητα των Φύλων 13

8. Τροποποίηση του Πίνακα Προσωπικού της Ευρωπαϊκής Οικονομικής και Κοινωνικής Επιτροπής 13

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΔΗΜΟΣΙΟΝΟΜΙΚΟΥ ΠΛΑΙΣΙΟΥ 16

ΑΛΛΑΓΕΣ ΣΤΗ ΓΕΝΙΚΗ ΚΑΤΑΣΤΑΣΗ ΕΣΟΔΩΝ

ΑΛΛΑΓΕΣ ΣΤΗΝ ΚΑΤΑΣΤΑΣΗ ΕΣΟΔΩΝ ΚΑΙ ΔΑΠΑΝΩΝ ΑΝΑ ΤΜΗΜΑ

Οι αλλαγές στη γενική κατάσταση εσόδων και στην κατάσταση εσόδων και δαπανών ανά τμήμα διαβιβάζονται χωριστά μέσω του συστήματος SEI-BUD. Η απόδοση στην αγγλική γλώσσα των αλλαγών στη γενική κατάσταση εσόδων και στην κατάσταση εσόδων και δαπανών ανά τμήμα επισυνάπτεται στο παράρτημα του προϋπολογισμού για ενημερωτικούς λόγους.

1. Εισαγωγή

Το προσχέδιο διορθωτικού προϋπολογισμού (ΠΣΔΠ) αριθ. 3 του 2008 καλύπτει τα ακόλουθα στοιχεία :

- Την εγγραφή στον προϋπολογισμό των εσόδων που απορρέουν από την υπόθεση Microsoft.

- Την εγγραφή στον προϋπολογισμό μέρους των οικονομιών που προέρχονται από τη μικρότερη από την αναμενόμενη αύξηση των αποδοχών και των συντάξεων κατά το 2007, η οποία οδήγησε σε μείωση των πιστώσεων ανάληψης υποχρεώσεων και των πιστώσεων πληρωμών του τομέα 5 κατά 2,3 εκατ. EUR .

- Την ενίσχυση του κτηνιατρικού ταμείου για επείγοντα περιστατικά λόγω της κρίσης του καταρροϊκού πυρετού με 130 εκατ. EUR σε πιστώσεις ανάληψης υποχρεώσεων και με 63,95 εκατ. EUR σε πιστώσεις πληρωμών.

- Τη δημιουργία της απαραίτητης δομής του προϋπολογισμού για τέσσερεις κοινές τεχνολογικές πρωτοβουλίες : πρωτοβουλία για τα καινοτόμα φάρμακα (ΠΚΦ), Clean Sky, ARTEMIS (κοινή τεχνολογική πρωτοβουλία για τα ενσωματωμένα συστήματα υπολογιστών) και ENIAC (ευρωπαϊκή τεχνολογική πλατφόρμα για τη νανοηλεκτρική).

- Την κινητοποίηση του Ταμείου Αλληλεγγύης της ΕΕ για ποσό 98 εκατ. EUR σε πιστώσεις ανάληψης υποχρεώσεων και πιστώσεις πληρωμών σχετικά με τις δασικές πυρκαγιές στην Ελλάδα τον Αύγουστο του 2007 και τις πλημμύρες στη Σλοβενία τον Σεπτέμβριο του 2007.

- Τις τροποποιήσεις του πίνακα προσωπικού του Ευρωπαϊκού Ινστιτούτου για την ισότητα των φύλων.

- Τις τροποποιήσεις του πίνακα προσωπικού της Ευρωπαϊκής Οικονομικής και Κοινωνικής Επιτροπής.

Το καθαρό αποτέλεσμα των τροποποιήσεων των δαπανών συνίσταται στην αύξηση κατά 225,7 εκατ. EUR των πιστώσεων ανάληψης υποχρεώσεων και στην αύξηση κατά 159,6 εκατ. EUR των πιστώσεων πληρωμών. Δεν θα υπάρξει αίτημα για πρόσθετα έσοδα.

2. MICROSOFT

Στις 24 Μαρτίου 2004, η Επιτροπή εξέδωσε απόφαση για τη Microsoft Corporation, σχετικά με διαδικασία βάσει του άρθρου 82 της συνθήκης ΕΚ (Απόφαση C(2004) 900). Στην απόφαση, η Επιτροπή διαπίστωσε ότι η Microsoft παρέβη το άρθρο 82 της συνθήκης ΕΚ διότι διενήργησε πράξεις που συνιστούν κατάχρηση δεσπόζουσας θέσης. Στη Microsoft Corporation επιβλήθηκε πρόστιμο 497,2 εκατ. EUR. Επίσης, η Επιτροπή επέβαλε ορισμένα μέτρα που αποβλέπουν να θέσουν τέλος, με αποτελεσματικό τρόπο, στην εν λόγω παράβαση.

Στις 10 Νοεμβρίου 2005, η Επιτροπή προειδοποίησε τη Microsoft, σύμφωνα με το άρθρο 24 παράγραφος 1 του κανονισμού 1/2003[3], ότι εάν δεν συμμορφωνόταν προς τις υποχρεώσεις αυτές μέχρι τις 15 Δεκεμβρίου 2005, θα αντιμετώπιζε χρηματική ποινή έως 2 εκατ. EUR ημερησίως. Το οριστικό ποσό της χρηματικής ποινής που επιβλήθηκε στη Microsoft Corporation για μη συμμόρφωση με την υποχρέωσή της καθορίστηκε σε 280,5 εκατ. EUR από το άρθρο 2 της απόφασης της Επιτροπής της 12ης Ιουλίου 2006.

Το πρόστιμο που επιβλήθηκε στις 24 Μαρτίου 2004 και η ημερήσια χρηματική ποινή που επιβλήθηκε οριστικά στις 12 Ιουλίου 2006 έγιναν αμετάκλητες μετά από την οριστική απόφαση του Πρωτοδικείου της 10ης Νοεμβρίου 2007 στην υπόθεση T-201/04, και την απόφαση της 6ης Δεκεμβρίου 2007 για τη διαγραφή της υπόθεσης T-271/06. Το 2008, η Επιτροπή έλαβε το κεφάλαιο των 777,7 εκατ. EUR (497,2 εκατ. EUR και 280,5 εκατ. EUR), καθώς και τραπεζικούς τόκους ύψους 71,5 εκατ. EUR, που είχαν συσσωρευθεί από την προσωρινή κατάθεση, και επομένως συνολικό ποσό 849,2 εκατ. EUR.

3. Προσαρμογή μισθών

Το προσχέδιο διορθωτικού προϋπολογισμού (ΠΣΔΠ) για το 2008 που υποβλήθηκε από τα θεσμικά όργανα βασιζόταν σε εκτίμηση για αύξηση των αποδοχών και των συντάξεων κατά 2,2%.

Στις 17 Δεκεμβρίου 2007 το Συμβούλιο, μετά από πρόταση της Επιτροπής, εξέδωσε τον κανονισμό αριθ. 1558/2007[4], αυξάνοντας από την 1η Ιουλίου 2007 τις αποδοχές και συντάξεις των υπαλλήλων και του λοιπού προσωπικού των Ευρωπαϊκών Κοινοτήτων κατά 1%. Αυτή είναι η αύξηση που εφαρμόστηκε στις αποδοχές και συντάξεις κατά το 2007.

Ωστόσο, μετά από την υποβολή της πρότασης της Επιτροπής στο Συμβούλιο, η Ιταλία ανακοίνωσε νέα δεδομένα σχετικά με την αύξηση των αποδοχών των δημοσίων υπαλλήλων της από την 1η Φεβρουαρίου 2007. Επομένως, η Επιτροπή υπέβαλε αναθεωρημένη πρόταση για την περαιτέρω αύξηση κατά 0,4% των αποδοχών και των συντάξεων από την 1η Ιουλίου 2007.

Ως εκ τούτου, κατά το 2008 είναι δυνατή η μείωση κατά περίπου 0,6% των πιστώσεων για τις αποδοχές και τις συντάξεις. Η προαναφερόμενη μείωση απορρέει από δύο τεχνικές προσαρμογές :

- τη μείωση των δαπανών για αποδοχές και συντάξεις κατά περίπου 0,8% λόγω της διαφοράς μεταξύ της εκτιμώμενης αύξησης της τάξης του 2,2% και της πραγματικής αύξησης της τάξης του 1,4%·

- την αύξηση των δαπανών για αποδοχές και συντάξεις κατά περίπου 0,2% λόγω της εφάπαξ αναδρομικής καταβολής του 0,4% για τους τελευταίους 6 μήνες του 2007.

Σε απόλυτους όρους το καθαρό αποτέλεσμα στις δαπάνες του τομέα 5 για τους μισθούς του προσωπικού της Επιτροπής και τις συντάξεις για όλα τα θεσμικά όργανα οδηγεί σε εξοικονόμηση 18,9 εκατ. EUR. Προτείνεται η μείωση των πιστώσεων του προϋπολογισμού στη γραμμή για τις συντάξεις κατά 2,3 εκατ. EUR.

Οι υπόλοιπες οικονομίες θα χρησιμοποιηθούν για την κάλυψη προηγούμενων απρόβλεπτων αναγκών που συνδέονται με την απόφαση για τη Microsoft, της 17ης Σεπτεμβρίου 2007, στην υπόθεση T-201/04, και υποβάλλεται χωριστά αίτημα μεταφοράς πιστώσεων.

Το Πρωτοδικείο ακύρωσε μέρος του άρθρου 7 της απόφασης, στο μέτρο που προέβλεπε ότι όλες οι δαπάνες που συνδέονταν με τον καταπιστευματοδόχο παρακολούθησης πρέπει να βαρύνουν τη Microsoft.

Ο καταπιστευματοδόχος διορίστηκε το 2005 σύμφωνα με τη διαδικασία που θεσπίστηκε στην «απόφαση για τον καταπιστευματοδόχο» της Επιτροπής. Η Microsoft χρηματοδότησε τη λειτουργία του καταπιστευματοδόχου, συμπεριλαμβανομένων των αποδοχών του, από τον Οκτώβριο του 2005. Βάσει των εκταμιεύσεων σε μετρητά της Microsoft, οι δαπάνες που βάρυναν τον καταπιστευματοδόχο για την εφαρμογή της απόφασης της Επιτροπής μέχρι τις 17 Σεπτεμβρίου 2007 εκτιμώνται σε 14,2 εκατ. EUR.

Ο μηχανισμός παρακολούθησης έχει ως καθήκον να συνδράμει την Επιτροπή στην παρακολούθηση της τήρησης της απόφασης από μέρους της Microsoft. Ο μηχανισμός παρέχει τεχνικές εκθέσεις και γνωμοδοτήσεις των εμπειρογνωμόνων σχετικά με την κατάσταση των πληροφοριών για τη διαλειτουργικότητα καθώς και πρακτικές δοκιμές της ορθότητας των πληροφοριών. Επίσης, λειτουργεί ως διαμεσολαβητής μεταξύ των κατόχων αδειών και της Microsoft σε όλα τα θέματα που αφορούν τους όρους χορήγησης άδειας και το υλικό που αποτελεί αντικείμενο της άδειας. Οι εργασίες του είναι πολύ σημαντικές για την αποτελεσματική εφαρμογή της απόφασης καθώς και κατά την εκκρεμή διαδικασία βάσει του άρθρου 24 παράγραφος 2 του κανονισμού 1/2003 σχετικά με τη συμμόρφωση της Microsoft προς την απόφαση. Επομένως, πρέπει να διασφαλιστούν οι εργασίες του μηχανισμού παρακολούθησης. Για το 2008 θα απαιτηθούν επιπλέον 2,4 εκατ. EUR προκειμένου να καλυφθούν οι δαπάνες διασφάλισης της αναγκαίας συνέχειας των υπηρεσιών του μηχανισμού παρακολούθησης. Συνεπώς, οι συνδυασμένες ανάγκες για τον καταπιστευματοδόχο παρακολούθησης για το 2008 ανέρχονται σε 16,6 εκατ. EUR.

4. Εκστρατεία εμβολιασμού κατά του καταρροϊκού πυρετού

Το 2007 σε διάφορα κράτη μέλη εκδηλώθηκαν κρούσματα καταρροϊκού πυρετού και ειδικότερα καταρροϊκού πυρετού με ορότυπο 8 στο Βέλγιο, την Τσεχική Δημοκρατία, τη Δανία, τη Γερμανία, την Ισπανία, τη Γαλλία, το Λουξεμβούργο, τις Κάτω Χώρες, καθώς και καταρροϊκού πυρετού με ορότυπο 1 στη Γαλλία, την Ισπανία και την Πορτογαλία. Ο καταρροϊκός πυρετός είναι μια λοιμώδης νόσος, για την οποία η σφαγή των ζώων των ευπαθών ειδών δεν αποτελεί γενικά ενδεδειγμένο μέτρο, εκτός από την περίπτωση ζώων που παρουσιάζουν κλινικά συμπτώματα του καταρροϊκού πυρετού. Η εμφάνιση της νόσου αυτής μπορεί να αποτελέσει σοβαρό κίνδυνο για το κοινοτικό ζωικό κεφάλαιο.

Ο εμβολιασμός αποτελεί το αποτελεσματικότερο κτηνιατρικό μέσο που μπορεί να χρησιμοποιηθεί για την καταπολέμηση του καταρροϊκού πυρετού, και η μαζική επείγουσα εκστρατεία εμβολιασμού αποτελεί την καλύτερη επιλογή για την επίτευξη των στόχων της μείωσης της κλινικής νόσου και των απωλειών, συμπεριλαμβανομένων της διάδοσης της νόσου, της προστασίας των εδαφών των κρατών μελών στα οποία δεν έχουν παρουσιαστεί κρούσματα και της διασφάλισης του ασφαλούς εμπορίου των ζώντων ζώων.

Για να προληφθεί όσο το δυνατόν ταχύτερα η διάδοση της νόσου, η Κοινότητα πρέπει να έχει χρηματοδοτική συμμετοχή στις επιλέξιμες δαπάνες που βαρύνουν τα σχετικά κράτη μέλη στο πλαίσιο των επειγόντων μέτρων που λαμβάνονται για την καταπολέμηση της νόσου, όπως προβλέπεται στην απόφαση 90/424/ΕΟΚ[5]. Σύμφωνα με την απόφαση αυτή, η συνεισφορά πρέπει να ανέρχεται στο 100% του κόστους προμήθειας των εμβολίων και στο 50 % των δαπανών για την πραγματοποίηση του εμβολιασμού αυτού.

Τα κράτη μέλη υπέβαλαν τα σχέδιά τους για επείγοντα εμβολιασμό και σημείωσαν τον ενδεδειγμένο αριθμό δόσεων εμβολίου που πρέπει να χρησιμοποιηθούν το 2007 και το 2008 και τις εκτιμώμενες δαπάνες για την πραγματοποίηση του εμβολιασμού αυτού. Η Επιτροπή αξιολόγησε τα σχέδια αυτά τόσο από κτηνιατρική όσο και από χρηματοδοτική άποψη και εκτίμησε ότι τα σχέδια συμμορφώνονται προς τη σχετική κοινοτική κτηνιατρική νομοθεσία.

Οι συνολικές δαπάνες για την προαναφερθείσα δράση εμβολιασμού εκτιμώνται σε 130 εκατ. EUR. Οι απαιτήσεις σε πληρωμές για το 2008 ανέρχονται σε 63,95 εκατ. EUR. Το ποσό αυτό, λόγω του χρόνου εκδήλωσης της κατάστασης επείγουσας ανάγκης, δεν είχε ληφθεί υπόψη κατά την εκπόνηση και την έγκριση του προϋπολογισμού του 2008. Επί του παρόντος δεν προβλέπεται να διατεθούν πιστώσεις στο πλαίσιο του προϋπολογισμού του ΕΓΤΠΕ για το 2008. Επομένως, η Επιτροπή ζητά την αύξηση του επιπέδου πιστώσεων στη θέση του προϋπολογισμού « Κτηνιατρικό ταμείο για επείγοντα περιστατικά καθώς και για άλλες ζωικές μολύνσεις που παρουσιάζουν κίνδυνο για τη δημόσια υγεία » (17 04 03 01) με 130 εκατ. EUR σε πιστώσεις ανάληψης υποχρεώσεων και σε 63,95 εκατ. EUR σε πιστώσεις πληρωμών. Ο αυξημένος προϋπολογισμός παραμένει κάτω από το ανώτατο όριο του τομέα 2.

5. Κοινές Τεχνολογικές Πρωτοβουλίες

Σύμφωνα με το άρθρο 166 της συνθήκης ΕΚ, το Ευρωπαϊκό Κοινοβούλιο και το Συμβούλιο εξέδωσαν την απόφαση 2006/1982/ΕΚ, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) - το πρόγραμμα- πλαίσιο [6]. Στη συνέχεια το Συμβούλιο εξέδωσε την απόφαση 2006/971/ΕΚ, της 19ης Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του 7ου προγράμματος-πλαισίου της Ευρωπαϊκής Κοινότητας – τα ειδικά προγράμματα [7].

Από όλα τα θέματα που καθορίστηκαν για κοινοτική δράση, και μεταξύ των υφιστάμενων διαφόρων μέσων, το 7ο πρόγραμμα- πλαίσιο για την έρευνα μπορεί να υλοποιηθεί, σε πολύ περιορισμένο αριθμό περιπτώσεων, μέσω των κοινών τεχνολογικών πρωτοβουλιών (ΚΤΠ).

Το προτεινόμενο σχέδιο διορθωτικού προϋπολογισμού έπεται της έκδοσης τεσσάρων κανονισμών του Συμβουλίου[8] για τη σύσταση της αντίστοιχης σύμπραξης δημοσίου και ιδιωτικού τομέα βάσει του άρθρου 171 της συνθήκης και του άρθρου 185 του δημοσιονομικού κανονισμού :

- Κανονισμός (ΕΚ) αριθ. 73/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης της πρωτοβουλίας για τα καινοτόμα φάρμακα (ΠΚΦ)·

- Κανονισμός (ΕΚ) αριθ. 71/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης Clean Sky·

- Κανονισμός (ΕΚ) αριθ. 72/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης ENIAC (ευρωπαϊκή τεχνολογική πλατφόρμα για τη νανοηλεκτρονική)·

- Κανονισμός (ΕΚ) αριθ. 74/2008 του Συμβουλίου, της 20ής Δεκεμβρίου 2007, σχετικά με τη σύσταση της κοινής επιχείρησης ARTEMIS για την υλοποίηση κοινών τεχνολογικών πρωτοβουλιών στα ενσωματωμένα συστήματα υπολογιστών.

Όλες οι κοινές επιχειρήσεις είναι οργανισμοί που θα συσταθούν από την Κοινότητα και η απαλλαγή ως προς την εκτέλεση του προϋπολογισμού τους θα πρέπει να χορηγείται από το Ευρωπαϊκό Κοινοβούλιο έπειτα από σύσταση του Συμβουλίου, λαμβανομένων ωστόσο υπόψη των ιδιαιτεροτήτων που προκύπτουν από το χαρακτήρα των ΚΤΠ ως συμπράξεων δημόσιου-ιδιωτικού τομέα και ιδίως από τη συνεισφορά του ιδιωτικού τομέα στον προϋπολογισμό τους.

Ο παρών διορθωτικός προϋπολογισμός αφορά τη δημιουργία των αντίστοιχων νέων θέσεων για τις επιδοτήσεις στις τέσσερεις κοινές επιχειρήσεις. Δεν ζητούνται πρόσθετες πιστώσεις στο πλαίσιο της δημιουργίας αυτών των νέων γραμμών του προϋπολογισμού: οι πιστώσεις θα αφαιρεθούν από τις γραμμές του προϋπολογισμού που αντιστοιχούν στις προτεραιότητες του 7ου προγράμματος - πλαισίου στους αντίστοιχους τομείς πολιτικής. Οι νέες θέσεις που θα δημιουργηθούν είναι οι εξής :

08 02 02 Συνεργασία – Υγεία – Κοινή επιχείρηση της πρωτοβουλίας για τα καινοτόμα φάρμακα (ΠΚΦ)

08 02 03 Συνεργασία – Υγεία – Δαπάνες στήριξης της κοινής επιχείρησης της πρωτοβουλίας για τα καινοτόμα φάρμακα (ΠΚΦ)

08 07 02 Συνεργασία – Μεταφορές – Κοινή επιχείρηση Clean Sky

08 07 03 Συνεργασία – Μεταφορές – Δαπάνες στήριξης της κοινής επιχείρησης Clean Sky

09 04 01 02 Συνεργασία – Τεχνολογίες πληροφοριών και επικοινωνιών – Κοινή επιχείρηση ARTEMIS

09 04 01 03 Συνεργασία – Τεχνολογίες πληροφοριών και επικοινωνιών – Δαπάνες στήριξης της κοινής επιχείρησης ARTEMIS

09 04 01 04 Συνεργασία – Τεχνολογίες πληροφοριών και επικοινωνιών – Κοινή επιχείρηση ENIAC

09 04 01 05 Συνεργασία – Τεχνολογίες πληροφοριών και επικοινωνιών – Δαπάνες στήριξης της κοινής επιχείρησης ENIAC

Για το 2008, προτείνεται η διάθεση των ακόλουθων ποσών, όπως ήδη καθορίζονται στα νομοθετικά δημοσιονομικά δελτία που προσαρτώνται στις αντίστοιχες νομοθετικές προτάσεις:

- ΠΚΦ : 125 000 000 EUR σε πιστώσεις ανάληψης υποχρεώσεων και 125 000 000 EUR σε πιστώσεις πληρωμών·

- Clean Sky: 47 000 000 EUR σε πιστώσεις ανάληψης υποχρεώσεων και 40 250 000 EUR σε πιστώσεις πληρωμών·

- ARTEMIS: 42 500 000 EUR σε πιστώσεις ανάληψης υποχρεώσεων και 13 950 000 EUR σε πιστώσεις πληρωμών·

- ENIAC: 43 000 000 EUR σε πιστώσεις ανάληψης υποχρεώσεων και 15 350 000 EUR σε πιστώσεις πληρωμών.

Ο ακόλουθος πίνακας συνοψίζει τις πιστώσεις που θα διατεθούν στις νέες θέσεις :

Νέες θέσεις | Τίτλος | Πιστώσεις ανάληψης υποχρεώσεων (σε εκατ. EUR ) | Πιστώσεις πληρωμών (σε εκατ. EUR ) |

08 02 02 | Συνεργασία – Υγεία – Κοινή επιχείρηση της πρωτοβουλίας για τα καινοτόμα φάρμακα (ΠΚΦ) | 122,700 | 122,700 |

08 02 03 | Συνεργασία – Υγεία – Δαπάνες στήριξης της κοινής επιχείρησης της πρωτοβουλίας για τα καινοτόμα φάρμακα (ΠΚΦ) | 2,300 | 2,300 |

08 07 02 | Συνεργασία – Μεταφορές – Κοινή επιχείρηση Clean Sky | 45,000 | 38,250 |

08 07 03 | Συνεργασία – Μεταφορές – Δαπάνες στήριξης της κοινής επιχείρησης Clean Sky | 2,000 | 2,000 |

09 04 01 02 | Συνεργασία – Τεχνολογίες πληροφοριών και επικοινωνιών – Κοινή επιχείρηση ARTEMIS | 41,000 | 12,450 |

09 04 01 03 | Συνεργασία – Τεχνολογίες πληροφοριών και επικοινωνιών – Δαπάνες στήριξης της κοινής επιχείρησης ARTEMIS | 1,500 | 1,500 |

09 04 01 04 | Συνεργασία – Τεχνολογίες πληροφοριών και επικοινωνιών – Κοινή επιχείρηση ENIAC | 41,500 | 13,850 |

09 04 01 05 | Συνεργασία – Τεχνολογίες πληροφοριών και επικοινωνιών – Δαπάνες στήριξης της κοινής επιχείρησης ENIAC | 1,500 | 1,500 |

Οι πιστώσεις θα αφαιρεθούν από τις ακόλουθες γραμμές του προϋπολογισμού :

- για την κοινή επιχείρηση ΠΚΦ : 08 02 01 Συνεργασία – Υγεία·

- για την κοινή επιχείρηση Clean Sky: 08 07 01 Συνεργασία — Μεταφορές (συμπεριλαμβανομένης της αεροναυτικής)·

- για τις κοινές επιχειρήσεις ARTEMIS και ENIAC : 09 04 01 Συνεργασία – Τεχνολογίες πληροφοριών και επικοινωνιών. Για να εξακολουθήσει η τρέχουσα δομή του προϋπολογισμού να εντάσσεται σε ενιαία προτεραιότητα του 7ου προγράμματος-πλαισίου, προτείνεται η μετατροπή της θέσης αυτής σε νέα θέση 09 04 01 01.

Λαμβανομένης υπόψη της προβλεπόμενης συμβολής στις κοινές επιχειρήσεις, το συνολικό ποσό των γραμμών του προϋπολογισμού που αντιστοιχεί στις σχετικές προτεραιότητες θα είναι το ακόλουθο :

Γραμμή | Τίτλος | Πιστώσεις ανάληψης υποχρεώσεων (σε εκατ. EUR ) | Πιστώσεις πληρωμών (σε εκατ. EUR ) |

08 02 01 | Συνεργασία - Υγεία | 570,341 | 303,286 |

08 07 01 | Συνεργασία - Μεταφορές (συμπεριλαμβανομένης της αεροναυτικής) | 301,922 | 156,652 |

09 04 01 01 | Στήριξη της συνεργασίας στην έρευνα στον τομέα των τεχνολογιών των πληροφοριών και επικοινωνιών (ΤΠΕ — Συνεργασία) | 974,930 | 700,700 |

Ο κανονισμός υπηρεσιακής κατάστασης και οι κανόνες που εκδόθηκαν από κοινού από τα θεσμικά όργανα των Κοινοτήτων για την εφαρμογή του εφαρμόζονται στο προσωπικό των κοινών επιχειρήσεων και στους εκτελεστικούς διευθυντές τους. Οι πλήρεις λεπτομέρειες του πίνακα προσωπικού κάθε κοινής επιχείρησης προβλέπονται στο παράρτημα του προϋπολογισμού.

6. Κινητοποίηση του Ταμείου Αλληλεγγύης της ΕΕ

Τον Αύγουστο του 2007, ένα αρκετά εκτεταμένο τμήμα της Ελλάδας επλήγη από δασικές πυρκαγιές. Στις 18 Σεπτεμβρίου 2007, ένα μεγάλο μέρος της Σλοβενίας επλήγη από σφοδρές βροχοπτώσεις και καταιγίδα, που οδήγησαν σε σοβαρές πλημμύρες και κατολισθήσεις. Εντός της προθεσμίας των δέκα εβδομάδων που τάσσεται από το άρθρο 4 του κανονισμού (ΕΚ) αριθ. 2012/2002[9] του Συμβουλίου, οι ελληνικές και σλοβενικές αρχές υπέβαλαν αίτηση για οικονομική ενίσχυση από το Ταμείο Αλληλεγγύης της ΕΕ.

Οι υπηρεσίες της Επιτροπής εξέτασαν διεξοδικά τις αιτήσεις σύμφωνα με τον κανονισμό (ΕΚ) αριθ. 2012/2002 του Συμβουλίου, και ιδίως με τα άρθρα 2, 3 και 4.

Τα σημαντικότερα στοιχεία της αξιολόγησης συνοψίζονται παρακάτω.

6.1. Ελλάδα : Δασικές πυρκαγιές του Αυγούστου 2007

Η αίτηση υποβλήθηκε στην Επιτροπή στις 30 Οκτωβρίου 2007, εντός της προθεσμίας των δέκα εβδομάδων μετά την καταγραφή της πρώτης ζημίας στις 23 Αυγούστου 2007. Μετά από αίτημα περαιτέρω πληροφοριών με επιστολή της 20ης Δεκεμβρίου 2007, οι ελληνικές αρχές συμπλήρωσαν την αίτηση στις 24 Ιανουαρίου 2008.

Πρόκειται περί φυσικής καταστροφής. Οι ελληνικές αρχές υπολόγισαν τις συνολικές άμεσες ζημίες σε 2 118,3 εκατ. EUR. Δεδομένου ότι το ποσό αυτό υπερβαίνει το κατώτατο όριο των 1 066,5 εκατ. EUR (ήτοι το 0,6% του ΑΕΕ), η καταστροφή θεωρείται ως «μείζων φυσική καταστροφή» και επομένως εμπίπτει στο κύριο πεδίο εφαρμογής του κανονισμού (ΕΚ) αριθ. 2012/2002. Οι συνολικές άμεσες ζημίες αποτελούν τη βάση για τον υπολογισμό του ποσού της οικονομικής ενίσχυσης. Αυτή η οικονομική ενίσχυση μπορεί να χρησιμοποιηθεί μόνο για τις επείγουσες ενέργειες πρώτης ανάγκης, όπως καθορίζονται στο άρθρο 3 του κανονισμού.

Οι ελληνικές αρχές σημείωσαν ότι εκτεταμένο τμήμα της χώρας επλήγη από τις πυρκαγιές, οι οποίες ήταν μεγαλύτερες και περισσότερο διαδεδομένες στις περιοχές της δυτικής Ελλάδας, της Πελοποννήσου, της ηπειρωτικής Ελλάδας και της Αττικής. Η καταστροφή προκάλεσε μείζονες ζημίες σε διαφορετικούς τομείς της οικονομίας, ιδίως στη γεωργία, και κατέστρεψε υποδομές στον τομέα των μεταφορών, των τηλεπικοινωνιών, της διανομής ενέργειας, της ύδρευσης και αποχέτευσης και της πρόληψης των φυσικών καταστροφών. Επίσης, η καταστροφή αυτή προκάλεσε σημαντικές ζημίες στο φυσικό περιβάλλον, τα πολιτιστικά τα μνημεία, τα σχολεία, τα νοσοκομεία και τις πυροσβεστικές υπηρεσίες. Μεγάλες δαπάνες ανέκυψαν για την παροχή προσωρινής στέγασης και για τη χρηματοδότηση των υπηρεσιών διάσωσης ώστε να καλυφθούν οι άμεσες ανάγκες του πληγέντος πληθυσμού. Εξήντα πέντε άνθρωποι έχασαν τη ζωή τους στην Πελοπόννησο, τη δυτική Ελλάδα και την Εύβοια λόγω των πυρκαγιών.

Το κόστος των επειγουσών ενεργειών πρώτης ανάγκης που είναι επιλέξιμες βάσει του άρθρου 3 παράγραφος 2 του κανονισμού (ΕΚ) αριθ. 2012/2002 εκτιμήθηκε από τις ελληνικές αρχές σε 1 007,43 εκατ. EUR και κατανεμήθηκε ανά είδος ενέργειας. Το κύριο βάρος των ενεργειών αφορά την άμεση αποκατάσταση της λειτουργίας των υποδομών, ιδίως στον τομέα των μεταφορών, τη χρηματοδότηση των υπηρεσιών διάσωσης, την άμεση εξασφάλιση των υποδομών πρόληψης και τις ενέργειες καθαρισμού των περιοχών που επλήγησαν από τις καταστροφές. Από τις πληροφορίες που διαβίβασαν οι ελληνικές αρχές, είναι προφανές ότι το πραγματικό κόστος των επιλέξιμων ενεργειών υπερβαίνει κατά πολύ το ποσό κάθε ενδεχόμενης επιδότησης από το Ταμείο Αλληλεγγύης. Το είδος των ενεργειών που θα χρηματοδοτηθούν από το Ταμείο θα καθοριστούν σαφώς στη συμφωνία εφαρμογής.

Οι ελληνικές αρχές δήλωσαν ότι οι ζημίες δεν θα χρηματοδοτηθούν από καμία άλλη κοινοτική πηγή. Επίσης, οι ελληνικές αρχές δήλωσαν ότι οι επιλέξιμες ζημίες δεν καλύπτονται από ασφάλεια.

Για τους προαναφερθέντες λόγους, προτείνεται να γίνει δεκτή η αίτηση της Ελλάδας που χαρακτηρίζει τις δασικές πυρκαγιές που άρχισαν τον Αύγουστο του 2007 ως «μείζονα καταστροφή» και να χρησιμοποιηθεί το Ταμείο Αλληλεγγύης.

6.2. Σλοβενία : Πλημμύρες του Σεπτεμβρίου 2007

Η αίτηση υποβλήθηκε στην Επιτροπή στις 19 Νοεμβρίου 2007, εντός της προθεσμίας των 10 εβδομάδων μετά την καταγραφή της πρώτης ζημίας στις 18 Σεπτεμβρίου 2007.

Πρόκειται περί φυσικής καταστροφής. Οι σλοβενικές αρχές υπολόγισαν τις συνολικές άμεσες ζημίες σε 233,4 εκατ. EUR. Δεδομένου ότι το ποσό αυτό υπερβαίνει το κατώτατο όριο των 164,3 εκατ. EUR (ήτοι το 0,6% του ΑΕΕ), η καταστροφή θεωρείται ως «μείζων φυσική καταστροφή» και επομένως εμπίπτει στο κύριο πεδίο εφαρμογής του κανονισμού (ΕΚ) αριθ. 2012/2002. Οι συνολικές άμεσες ζημίες αποτελούν τη βάση για τον υπολογισμό του ποσού της οικονομικής ενίσχυσης. Αυτή η οικονομική ενίσχυση μπορεί να χρησιμοποιηθεί μόνο για τις επείγουσες ενέργειες πρώτης ανάγκης, όπως καθορίζονται στο άρθρο 3 του κανονισμού.

Σύμφωνα με τις σλοβενικές αρχές, μεγάλο μέρος της χώρας επλήγη στις 18 Σεπτεμβρίου 2007 από σφοδρές βροχοπτώσεις και καταιγίδα, που οδήγησαν σε πλημμύρες, κατολισθήσεις και ροές πηλώδους υλικού και απορριμμάτων. Η καταστροφή προκάλεσε σημαντικές ζημιές στις υποδομές (μεταφορές, ηλεκτροδότηση, ύδρευση). Περισσότερα από 350 χλμ. εθνικών οδών και περισσότερα από 1600 χλμ. δημοτικών και δασικών οδών υπέστησαν ζημίες καθώς και περισσότερα από 17 χλμ. υποδομών ύδρευσης, περισσότερα από 10 χλμ. του δικτύου ηλεκτροδότησης, 48 αποταμιευτήρες υδάτων και 147 γέφυρες. Επιπλέον, η καταστροφή προκάλεσε σημαντικές ζημίες σε δημόσια και ιδιωτικά κτίρια (περισσότερα από 4 320 σπίτια και 61 δημόσια ιδρύματα πλημμύρισαν), επιχειρήσεις (192 εταιρείες πλημμύρισαν), στη γεωργία και σε μνημεία πολιτιστικής κληρονομιάς. Η αίτηση περιλαμβάνει αναλυτική αναφορά των ζημιών.

Το κόστος των επειγουσών ενεργειών πρώτης ανάγκης που είναι επιλέξιμες βάσει του άρθρου 3 παράγραφος 2 του κανονισμού (ΕΚ) αριθ. 2012/2002 εκτιμήθηκε από τις σλοβενικές αρχές σε 158,2 εκατ. EUR και κατανεμήθηκε ανά είδος ενέργειας. Το μεγαλύτερο μερίδιο των ενεργειών αφορά τις ενέργειες καθαρισμού στην περιοχή που επλήγη από την καταστροφή καθώς και την άμεση αποκατάσταση της λειτουργίας των υποδομών ύδρευσης και μεταφορών. Το είδος των ενεργειών που πράγματι θα χρηματοδοτηθούν από το Ταμείο θα καθοριστούν σαφώς στη συμφωνία εφαρμογής.

Οι σλοβενικές αρχές δήλωσαν ότι οι ζημίες δεν θα χρηματοδοτηθούν από καμία άλλη κοινοτική πηγή. Επίσης, οι σλοβενικές αρχές δήλωσαν ότι οι επιλέξιμες ζημίες δεν καλύπτονται από ασφάλεια.

Τέλος, για τους προαναφερθέντες λόγους, προτείνεται να γίνει δεκτή η αίτηση της Σλοβενίας που χαρακτηρίζει τις πλημμύρες του Σεπτεμβρίου του 2007 ως «μείζονα καταστροφή» και να κινητοποιηθεί το Ταμείο Αλληλεγγύης.

6.3. Χρηματοδότηση

Ο συνολικός ετήσιος προϋπολογισμός του Ταμείου Αλληλεγγύης ανέρχεται σε 1 δισεκατομμύριο EUR. Το 2008, είχε ήδη προταθεί η κινητοποίησή του για ποσό ύψους 162 387 985 EUR για προγενέστερη αίτηση, με αποτέλεσμα να παραμένει διαθέσιμο το ποσό των 837 612 015 EUR.

Δεδομένου ότι η αλληλεγγύη αποτελούσε τον κύριο λόγο ίδρυσης του Ταμείου, η Επιτροπή θεωρεί ότι η συνδρομή του Ταμείου θα πρέπει να είναι σταδιακή. Τούτο σημαίνει ότι, σύμφωνα με την καθιερωμένη πρακτική, το μέρος των ζημιών που υπερβαίνει το κατώτατο όριο (0,6 % του ΑΕΕ ή 3 δισεκατομμύρια EUR σε τιμές 2002, ανάλογα με το ποιο είναι το χαμηλότερο ποσό) θα πρέπει να οδηγεί σε συνδρομή ύψους μεγαλύτερου από εκείνη για τις ζημίες που δεν υπερβαίνουν το όριο αυτό. Ο συντελεστής που εφαρμοζόταν στο παρελθόν για τον καθορισμό των ποσών για μείζονες καταστροφές είναι 2,5 % επί της συνολικής άμεσης ζημίας έως το κατώτατο όριο, και 6 % πάνω από το όριο αυτό. Προτείνεται να εφαρμοστούν οι ίδιοι συντελεστές και στην προκειμένη περίπτωση.

Η προτεινόμενη ενίσχυση της Επιτροπής στο πλαίσιο του Ταμείου Αλληλεγγύης βασίζεται στις πληροφορίες που διαβίβασαν οι αιτούσες χώρες και έχει ως εξής:

(EUR) |

Άμεση ζημία | Κατώτατο όριο | Ποσό βασιζόμενο στο 2,5% | Ποσό βασιζόμενο στο 6% | Συνολικό ποσό προτεινόμενης συνδρομής |

Δασικές πυρκαγιές στην Ελλάδα | 2 118 273 411 | 1 066 497 000 | 26 662 425 | 63 106 584 | 89 769 009 |

Πλημμύρες στη Σλοβενία | 233 395 389 | 164 272 000 | 4 106 800 | 4 147 403 | 8 254 203 |

Σύνολο | 98 023 212 |

Το ως άνω ποσό συνδρομής θα επιτρέψει να παραμένει διαθέσιμο τουλάχιστον το 25 % των πόρων του Ταμείου Αλληλεγγύης της Ευρωπαϊκής Ένωσης προκειμένου να καλυφθούν οι ανάγκες που ενδέχεται να προκύψουν το τελευταίο τρίμηνο του έτους, όπως προβλέπεται στο άρθρο 4 παράγραφος 2 του κανονισμού (ΕΚ) αριθ. 2012/2002.

7. Τροποποίηση του Πίνακα Προσωπικού του Ευρωπαϊκού Ινστιτούτου για την Ισότητα των Φύλων

Ο πίνακας προσωπικού του Ευρωπαϊκού Ινστιτούτου για την ισότητα των φύλων προβλέπει μία θέση στο βαθμό AD 13. Ωστόσο, στο πλαίσιο της διαδικασίας επιλογής του 2007 στο βαθμό AD 13 για τη θέση του διευθυντή του Ευρωπαϊκού Ινστιτούτου δεν ανερεύθησαν κατάλληλοι υποψήφιοι με τα απαιτούμενα προσόντα.

Επομένως, προτείνεται η τροποποίηση του πίνακα προσωπικού και η αναβάθμιση της θέσης από το βαθμό AD 13 στο βαθμό AD 14, για την προσέλκυση υποψηφίων υψηλής ποιότητας για τη θέση του διευθυντή. Με αυτόν τον τρόπο θα ευθυγραμμιστεί ο βαθμός αυτός με το βαθμό των διευθυντών άλλων αποκεντρωμένων οργανισμών.

Η προτεινόμενη αναπροσαρμογή του πίνακα προσωπικού δεν θα έχει επιπτώσεις στο επίπεδο των πιστώσεων του προϋπολογισμού.

8. Τροποποίηση του Πίνακα Προσωπικού της Ευρωπαϊκής Οικονομικής και Κοινωνικής Επιτροπής

Προτείνονται ορισμένες προσαρμογές στον πίνακα προσωπικού της Ευρωπαϊκής Οικονομικής και Κοινωνικής Επιτροπής (ΕΟΚΕ). Οι προσαρμογές αυτές περιγράφονται αναλυτικά παρακάτω.

Θέσεις έκτακτης απασχόλησης

1. Μετατροπή της θέσης μόνιμης απασχόλησης AD16-HC (εκτός κατηγορίας) σε θέση έκτακτης απασχόλησης AD16-HC

Το Προεδρείο της ΕΟΚΕ αποφάσισε τη μετατροπή της θέσης μόνιμης απασχόλησης AD16-εκτός κατηγορίας σε θέση έκτακτης απασχόλησης AD16-εκτός κατηγορίας, για να προβεί στην πρόληψη έκτακτου υπαλλήλου για την αντικατάσταση του παρόντος Γενικού Γραμματέα, που θα αποχωρήσει στις 30 Σεπτεμβρίου 2008.

Το καθεστώς αυτό θεωρήθηκε ότι συνάδει περισσότερο με το άρθρο 2 στοιχείο α) του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων, για τη χορήγηση στον Γενικό Γραμματέα πενταετούς έκτακτης σύμβασης.

2. Μετατροπή δύο θέσεων μόνιμης απασχόλησης σε θέσεις έκτακτης απασχόλησης

Ως τμήμα της αναδιάταξης ορισμένων θέσεων από τις μεταφραστικές μονάδες σε άλλες υπηρεσίες της ΕΟΚΕ, δύο θέσεις διατέθηκαν στο ιδιαίτερο γραφείο του Προέδρου και στη γραμματεία της ομάδας II αντίστοιχα. Δεδομένου ότι το ιδιαίτερο γραφείο του Προέδρου και οι γραμματείες της ομάδας στελεχώνονται με έκτακτους υπαλλήλους που εργάζονται δυνάμει του άρθρου 2 στοιχείο γ) του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων, και ότι οι δύο θέσεις AST5 που διατέθηκαν είναι μόνιμης απασχόλησης, οι θέσεις αυτές πρέπει να μετατραπούν σε θέσεις έκτακτης απασχόλησης.

3. Μετατροπή δύο θέσεων AD σε θέσεις AST και δύο θέσεων AST σε θέσεις AD

Τόσο το ιδιαίτερο γραφείο του Προέδρου όσο και η γραμματεία της ομάδας III έχουν ήδη βοηθούς που πληρούν το προφίλ των νέων θέσεων υπαλλήλων διοίκησης. Εφόσον και στις δύο περιπτώσεις, ο βαθμός των σχετικών θέσεων (AD5) είναι υπερβολικά χαμηλός για τους δύο βοηθούς (που έχουν βαθμό AST8), και εφόσον ο κατάλληλος βαθμός είναι διαθέσιμος (στις δύο θέσεις που έχουν επί του παρόντος) προτείνεται η προσαρμογή της κατάστασης με την αλλαγή της ομάδας καθηκόντων των δύο θέσεων έκτακτης απασχόλησης AD5 σε AST5, μιας θέσης έκτακτης απασχόλησης AST8 σε AD8 και μιας θέσης έκτακτης απασχόλησης AST10 σε AD10.

4. Αναβάθμιση μιας θέσης AD και υποβάθμιση μιας θέσης AD

Προκειμένου να αναβαθμιστεί μια θέση στο ιδιαίτερο γραφείο του Προέδρου, ζητείται η αναβάθμισης μιας θέσης AD5 σε AD6.

Η αναβάθμιση αυτή θα συνοδεύεται από υποβάθμιση άλλης θέσης, επίσης στο ιδιαίτερο γραφείο του Προέδρου όπου ζητείται η υποβάθμισης θέσης AD10 σε AD9.

Θέση μόνιμης απασχόλησης

Μετατροπή θέσης AST σε θέση AD

Για λόγους που αφορούν την οργάνωση της εργασίας της διοικητικής μονάδας πληροφορικής, μια θέση AST10 πρέπει να μετατραπεί σε AD10 ώστε να αναβαθμιστεί η θέση του Προϊσταμένου Διοικητικής Μονάδας του Κέντρου Δεδομένων. Εκτός από την άσκηση πολύπλοκων καθηκόντων, ο κάτοχος της θέσης αυτής είναι υπεύθυνος για την εποπτεία τριών συναδέλφων. Επιπλέον, αυτός είναι ένας ευαίσθητος τομέας που υπόκειται σε τακτικούς ελέγχους.

Περίληψη των αιτημάτων

Ενέργεια | Αριθμός |

AD16-HC σε AD16-HC T | 1 |

AST5 σε AST5-T | 2 |

AD5-T σε AST5-T | 2 |

AST10-T σε AD10-T | 1 |

AST8-T σε AD8-T | 1 |

AD5-T σε AD6-T | 1 |

AD10-T σε AD9-T | 1 |

AST10 σε AD10 | 1 |

Σε όρους προϋπολογισμού, η επιχείρηση αυτή είναι ουδέτερη, καθώς το μόνο αίτημα αναβάθμισης αντισταθμίζεται από υποβάθμιση υψηλότερου βαθμού.

Ο συνολικός αριθμός των εγκεκριμένων θέσεων θα παραμείνει αμετάβλητος.

ΣΥΝΟΠΤΙΚΟΣ ΠΙΝΑΚΑΣ ΑΝΑ ΤΟΜΕΑ ΔΗΜΟΣΙΟΝΟΜΙΚΟΥ ΠΛΑΙΣΙΟΥ

Δημοσιονομικό πλαίσιο Τομέας/υποτομέας | Δημοσιονομικό πλαίσιο 2008[10] | Προϋπολογισμός 2008 (συμπ. ΠΣΔΠ 1 και 2/2008) | ΠΣΔΠ 3/2008 | Προϋπολογισμός 2008 + ΠΔΣΠ 1, 2 και 3/2008 |

|ΠΑΥ |ΠΠ |ΠΑΥ |ΠΠ |ΠΑΥ |ΠΠ |ΠΑΥ |ΠΠ | | 1. ΒΙΩΣΙΜΗ ΑΝΑΠΤΥΞΗ | | | | | | | | | | 1α. Ανταγωνιστικότητα για την ανάπτυξη και την απασχόληση |10 386 000 000 | |11 086 000 000 |9 772 639 600 | | |11 086 000 000 |9 772 639 600 | |1β. Συνοχή για την ανάπτυξη και την απασχόληση |47 267 000 000 | |47 255 948 720 |40 551 565 026 | | |47 255 948 720 |40 551 565 026 | | Σύνολο |57 653 000 000 | |58 341 948 720 |50 324 204 626 | | |58 341 948 720 |50 324 204 626 | | Περιθώριο[11] | | |-188 948 720 | | | |-188 948 720 | | | 2. ΔΙΑΤΗΡΗΣΗ ΚΑΙ ΔΙΑΧΕΙΡΙΣΗ ΤΩΝ ΦΥΣΙΚΩΝ ΠΟΡΩΝ | | | | | | | | | | Εκ των οποίων, δαπάνες συνδεδεμένες με την αγορά και τις άμεσες πληρωμές |46 217 000 000 | |40 876 490 000 |40 825 600 500 |130 000 000 |63 950 000 |41 006 490 000 |40 889 550 500 | | Σύνολο |59 193 000 000 | |55 434 715 538 |53 177 320 053 |130 000 000 |63 950 000 |55 564 715 538 |53 241 270 053 | | Περιθώριο | | |3 758 284 462 | | | |3 628 284 462 | | | 3. ΙΘΑΓΕΝΕΙΑ, ΕΛΕΥΘΕΡΙΑ, ΑΣΦΑΛΕΙΑ ΚΑΙ ΔΙΚΑΙΟΣΥΝΗ | | | | | | | | | | 3α. Ελευθερία, ασφάλεια και δικαιοσύνη |747 000 000 | |728 034 000 |533 196 000 | | |728 034 000 |533 196 000 | |3β. Ιθαγένεια |615 000 000 | |777 230 985 |870 640 991 |98 023 212 |98 023 212 |875 254 197 |968 664 203 | | Σύνολο |1 362 000 000 | |1 505 264 985 |1 403 836 991 |98 023 212 |98 023 212 |1 603 288 000 |1 501 860 203 | | Περιθώριο[12] | | |19 123 000 | | | |19 123 000 | | | 4. Η ΕΕ ΩΣ ΠΑΓΚΟΣΜΙΟΣ ΕΤΑΙΡΟΣ [13] |7 002 000 000 | | 7 311 218 000 |8 112 728 400 | | | 7 311 218 000 |8 112 728 400 | | Περιθώριο | | | -70 000 000 | | | | -70 000 000 | | | 5. ΔΙΟΙΚΗΣΗ[14] |7 380 000 000 | |7 283 860 235 |7 284 420 235 |-2 334 780 |-2 334 780 | 7 281 525 455 |7 282 085 455 | | Περιθώριο | | | 173 139 765 | | | | 175 474 545 | | | 6. ΑΝΤΙΣΤΑΘΜΙΣΕΙΣ |207 000 000 | |206 636 292 |206 636 292 | | |206 636 292 |206 636 292 | | Περιθώριο | | | 363 708 | | | | 363 708 | | | ΣΥΝΟΛΟ |132 797 000 000 |129 681 000 000 |130 083 643 770 |120 509 146 597 | 225 688 432 |159 638 432 |130 309 332 202 |120 668 785 029 | | | | |3 691 962 215 |9 650 459 388 | | | 3 564 296 995 |9 588 844 168 | |

[1] ΕΕ L 248 της 16.9.2002, σ. 1.

[2] ΕΕ L 390 της 30.12.2006, σ. 1.

[3] Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης, ΕΕ L1 της 4.1.2003, σ.1.

[4] Κανονισμός (ΕΚ, Ευρατόμ) αριθ. 1558/2007 του Συμβουλίου, της 17ης Δεκεμβρίου 2007, για την αναπροσαρμογή, από 1ης Ιουλίου 2007, των αποδοχών και των συντάξεων των υπαλλήλων και του λοιπού προσωπικού των Ευρωπαϊκών Κοινοτήτων, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις, ΕΕ L340 της 22.12.2007, σ.1.

[5] ΕΕ L 224 της 18.8.1990, σ.19.

[6] ΕΕ L 412 της 30.12.2006, σ. 1.

[7] ΕΕ L 400 της 30.12.2006, σ.86.

[8] ΕΕ L 30 της 04.02.2008, σ.1.

[9] Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002 για την ίδρυση του Ταμείου Αλληλεγγύης της Ευρωπαϊκής Ένωσης (ΕΕ L 311 της 14.11.2002).

[10] Η Επιτροπή υπέβαλε πρόταση απόφασης του Ευρωπαϊκού Κοινοβουλίου και του Συμβουλίου για την προσαρμογή του δημοσιονομικού πλαισίου στους όρους εκτέλεσης, σύμφωνα με το σημείο 48 της διοργανικής συμφωνίας της 17ης Μαΐου 2006.

[11] Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) δεν περιλαμβάνεται στον υπολογισμό του περιθωρίου στο πλαίσιο του τομέα 1α . Το μέσο ευελιξίας έχει κινητοποιηθεί για ποσό 200 εκατ. EUR.

[12] Το ποσό του Ταμείου Αλληλεγγύης της Ευρωπαϊκής Ένωσης (ΤΑΕΕ) εγγράφεται επιπλέον των αντίστοιχων τομέων, όπως προβλέπεται στη διοργανική συμφωνία της 17ης Μαΐου 2006 (ΕΕ C 139 της 14.6.2006).

[13] Το περιθώριο 2008 για τον τομέα 4 δεν λαμβάνει υπόψη τις πιστώσεις που συνδέονται με το αποθεματικό επείγουσας βοήθειας. Το μέσο ευελιξίας κινητοποιήθηκε για ποσό 70 εκατ. EUR.

[14] Για τον υπολογισμό του περιθωρίου κάτω από το ανώτατο όριο για τον τομέα 5, λαμβάνεται υπόψη η υποσημείωση 1) του δημοσιονομικού πλαισίου για την περίοδο 2007-2013 για ποσό ύψους 77 εκατ. ευρώ για τις εισφορές του προσωπικού στο συνταξιοδοτικό σύστημα.